Gitte Seeberg (KF), 1999-03-18:
Da Danmark tiltrådte det indre marked i midten af 1980'erne, var det første skridt til afvikling af det toldfri salg taget.
Det endelige skridt blev taget i 1991 i enstemmighed af de daværende EU-medlemslande.
Det er nu 8 år siden.
Toldfrit salg hører ikke hjemme mellem EU-lande.
Det indre marked sikrer varernes fri bevægelighed, og det er derfor kunstigt, at man mellem EU-landene skal kunne handle toldfrit.
Med det indre marked er EU at betragte som ét marked, og handelsrestriktionerne er en saga blot.
Det strider efter Det Konservative Folkepartis opfattelse direkte mod intentionerne med det indre marked, at der fortsat skal kunne handles toldfrit.
Toldfrit salg er direkte konkurrenceforvridende over for vores detailhandel.
Varer, der ellers ville blive købt her i landet, købes i stedet for i taxfree-butikkerne af dem, der er så heldige at have mulighed for det.
Det er en dyr form for statsstøtte.
Kapitalstærke lobbyvirksomheder har nu igen sat fokus på bevarelse af det toldfri salg godt hjulpet af megen populisme hos visse politikere.
Men 8 år burde være nok til at omstille sig til de nye tider.
Hvis vi nu viser eftergivelse i denne sag over for lobbyisterne, vil det åbne en ladeport for fremtidige angreb på beslutninger truffet i EU.
Mere relevant synes dog diskussionen om regionerne og tab af arbejdspladser.
Der vil utvivlsomt være steder, hvor der på kort sigt vil ske et fald i antallet af arbejdspladser.
Det er jo derfor, at der har været en omstillingstid på 8 år.
Men der er programmer, der kan iværksættes med regional erhvervsstøtte, og der er steder, hvor disse programmer allerede er iværksat.
Samlet set er der ikke noget, der tyder på, at Danmark skulle miste arbejdspladser.
Tværtimod anslår Kommissionen, at Danmark vil få en mindre nettogevinst.
Kommissionen foreslår, at medlemslandene hurtigst muligt søger om støtte fra strukturfondene til afhjælpning af lokale beskæftigelsesproblemer, og det kan vi selvfølgelig også fuldt ud tilslutte os.
Og der er jo også andre muligheder for beskæftigelsesprojekter, som også økonomiministeren pegede på.
Afviklingen af det toldfri salg og 24-timers-reglen i år 2003 forudsætter en harmonisering af det høje danske afgiftsniveau.
Det sagde vi under den tilsvarende debat i januar for et år siden, og det mener vi naturligvis fortsat.
Det Konservative Folkeparti vil holde regeringen fast på det løfte, som den tidligere skatteminister kom med for et år siden, om, at regeringen vil tage initiativ til nedsættelse af de danske afgifter.
Det er helt nødvendigt at nedsætte de danske afgifter, når nu det toldfri salg afskaffes, og når vi når frem til en ophævelse af 24-timers-reglen, ellers vil grænsehandelen ganske enkelt eksplodere.
Det Konservative Folkeparti står altså fast på, at det toldfri salg skal afskaffes EU-landene imellem.
Det er også fortsat vores holdning, selv om der nu har været meget debat om, hvorvidt ordningen skulle forlænges eller ej.
Det mandat, regeringen har fået af Folketingets Europaudvalg med vores støtte, løber vi ikke fra.
Men det er dog vores opfattelse, at står Danmark tilbage som det eneste land, bør regeringen selvfølgelig nøje overveje, om denne sag er vigtig nok til at stå fast på.
Og det er den næppe i forhold til de mange andre temaer, der er på den europæiske dagsorden.
Skulle regeringen af den ene eller anden grund ønske et andet mandat end det, den allerede har fået, må regeringen forelægge dette for Folketingets Europaudvalg. Det mandat vil vi ikke være med til at forhandle her i Folketinget og dermed svække regeringens position. Vi kan derfor ikke støtte de to forslag til vedtagelse, der er fremsat af henholdsvis Dansk Folkeparti og Fremskridtspartiet.
Vi vil ikke være med til på forhånd at binde regeringen på noget.
Regeringen fører forhandlingerne med de andre lande og har også ansvaret herfor.
Et andet mandat forudsætter som tidligere sagt forelæggelse i Europaudvalget, og hvis der kommer et forslag, vil vi naturligvis se positivt på det.
Vi kan heller ikke støtte det forslag til vedtagelse, som er fremsat af Enhedslisten og SF, og der henviser jeg til det, jeg tidligere har sagt om beskæftigelsesproblematikken.